《题路渔滨年丈吹台春饯图》
清代·张洵佳

东风吹我到天涯，绿芜春暮未还家。江南烟景萦离绪，河北风尘感岁华。

座中有个东坡叟，昔日少年今白首。一琴一鹤一诗囊，将挂征帆三峡口。

忆从杏苑探花游，跌宕春明几度秋。为有苍生来请命，福星一路指中州。

苍生丝竹萦怀抱，年年鞅掌长安道。莫非王事我贤劳，两袖清风双鬓槁。

一身宦辙历西东，到处攀辕借寇公。紫殿遴才书姓氏，青郊骑竹迓儿童。

忽然谣诼来群小，美人香草忧心悄。撇尽人间万斛尘，一潭明月霜天晓。

春秋佳日畅幽情，此老骚坛旧有名。司马文章仍放诞，元龙意气尚纵横。

游梁子弟多英妙，风流为唱阳春调。昔时衙鼓今皋比，三十年来梦一觉。

一梦觉时红日高，黔阳回首黯魂销。秋风故国鲈腮美，芳草明年马首遥。

明年马首瞻何处，西川骥子擅芳誉。父老争遗太守钱，板舆就养郎官署。

蜀江水碧蜀山春，惆怅吹台饯别人。一阕阳关留后约，三生白石證前因。

前因后约俱无定，人生离合鸿泥印。惟有新诗宛转吟，嘤鸣到处声相应。

临别披图意惘然，一言重与寄缠绵。已偿今日瞻韩愿，再结来生问字缘。

一鞭人影匆匆去，夷门草满清明路。芙蓉江上旧家乡，令我乡心夜夜长。

作者简介：字少泉，又字瑞生。同治癸酉优贡，历署河南上蔡，宁陵陈留县知事，升用直隶州知州。著有《爱吾庐诗钞》。先生诗宗香山，为人朴讷谨愿，胸无城府。严取与，辨义利，交久益敬。乡里后进有一才一艺者，必为之揄扬不置。需次汴垣，兼藉课徒自给，春秋榜发售者踵接。徐东海相国、朱古薇侍郎其尤著者也。宰上蔡日，终日堂皇，清理狱讼，不三月，囹圄一空。宁陵亦然。调署陈留二年，学道爱人，宽猛相济，政绩尤著。先生五十书怀诗有“两载民情水乳融”之句。年五十一，即自劾旋里。春秋佳日，惟与二三知已饮酒赋诗，不问门以外事，时论高之。